Kegyelem, irgalmasság és békesség adassék nekünk bőségesen Istentől, a mi Atyánktól és a mi Urunk Jézus Krisztustól! Ámen.

Isten igéje, amelynek alapján az Ő Szentlelke segítségével az Ő üzenetét hirdetem nektek, megírva található a Királyok első könyvében, a 19. fejezet első 8 versében a következőképpen:

**„Amikor Aháb elmondta Jezábelnek mindazt, amit Illés tett, és hogy a prófétákat megölte karddal, Jezábel követet küldött Illéshez ezzel az üzenettel:** **Úgy bánjanak velem az istenek most és ezután is, hogy holnap ilyenkorra azt teszem veled, ami azokkal történt! Illés megijedt, felkerekedett és ment, hogy mentse az életét, és elérkezett a júdai Beérsebába. Legényét ott hagyta, ő pedig elment a pusztába egynapi járóföldre. Odaért egy rekettyebokorhoz, és leült alá. Azt kívánta, bárcsak meghalna, és így szólt:** **Elég most már, Uram! Vedd el az életemet, mert nem vagyok jobb elődeimnél! Azután lefeküdt, és elaludt a rekettyebokor alatt. De egyszer csak egy angyal érintette meg, és ezt mondta neki: Kelj föl, egyél! Amikor föltekintett, látta, hogy a fejénél ott van egy forró kövön sült lángos és egy korsó víz. Evett, ivott, majd újra lefeküdt. Az Úr angyala másodszor is visszatért, megérintette, és ezt mondta: Kelj föl, egyél, mert erőd felett való út áll előtted! Ő fölkelt, evett és ivott, majd annak az ételnek az erejével ment negyven nap és negyven éjjel az Isten hegyéig, a Hórebig.”**

Keresztyén Gyülekezet,

Szeretett Testvéreim az Úr Jézus Krisztusban!

Ebben a gyülekezetben nem kell bemutatni Illést, hiszen éppen két éve énekeltük a kórussal és a zenekarral az ő történetét.

Kicsit azért elevenítsük fel, hogyan is fejlődtek idáig az események! Illés, az ÚR prófétája a Krisztus születése előtti 800-as években élt, a királyság korában, amikor az ország kettészakadt. Az északi országrésznek, Izraelnek a királya volt Aháb. Az ő felesége pedig Jezábel, aki ezt a halálos fenyegetést küldi Illésnek. A királyné esküvel fogadja, hogy kíméletlenül elpusztítja a prófétát: *„Úgy bánjanak velem az istenek most és ezután is, hogy holnap ilyenkorra azt teszem veled, ami azokkal történt!”*

De kik ezek az „azok”, és mi történt egyáltalán? Emlékszünk? Mitől ilyen dühös Jezábel királyné?

A királyi pár bálványimádásra buzdította a népet, sajnos komoly sikerrel. Illés pedig az Úr igaz prófétájaként ez ellen lépett fel. Imádkozott, és az Úr hatalmának bizonyítására három évig nem esett eső. Szegény izraeli népet egészen összezavarta ez a kettős helyzet, és hol az Úrnak, hol a bálványoknak áldoztak. De akkor ki az erősebb isten? Ki a valóságos Úr?

Talán így böjt idején a mi életünkben is különösen aktuális lehet Isten népének dilemmája. Ha tudunk alkalmat teremteni elcsendesedésre, szembesülhetünk saját kísértéseinkkel: Mennyi külső hatás, inger, erők és hatalmak vetekszenek a figyelmünkért, időnkért, energiánkért. Mi minden akarja felvenni a harcot Istenünkkel, mi minden akadályoz naponként, hogy az Úr legyen az első, a legfontosabb. Luther Márton így mondta: *„Amin csüng a szíved, az a te istened.”* Nekünk mi a legfontosabb? Ki a mi Istenünk?

A nép is ezt kérdezte Illés idejében: Akkor most ki az Isten? Baal vagy az Úr?

Ennek eldöntésére összegyűlt a nép a Karmel-hegyen, hogy próbára tegyék az „isteneket”. Látványos és egyértelmű volt a válasz: Az Úr oltárán a többszörösen eláztatott áldozaton hatalmas lángok csaptak fel, míg a Baal papjai hiába ugrabugráltak, sántikáltak, az ő oltárukon nem történt semmi. „*Az Úr az Isten! Az Úr az Isten!”* – kiáltozta a csoda láttán az egész nép.

Szerintem katartikus élmény lehetett ez a győzelem a Baal-papok felett. Nem beszélve arról, hogy mindezek után a három évig tartó szárazságnak is vége lett. Illés tudta az Úr akaratát: most fog érkezni az eső! És valóban úgy is lett! Szintén micsoda siker! Isten milyen közel engedte magához prófétáját! Tudatta vele akaratát. Engedte, hogy belelásson az isteni tervekbe. Micsoda magasságok! Illés pedig hűséges volt Urához mindvégig, és prófétaként nagyon nagy hatással volt nem csak az akkori emberekre, hanem a zsidók következő évszázadaiban is a prófétaság jelképévé vált. (Nem véletlen, hogy mikor közel 900 évvel később Jézus a megdicsőülés hegyén két meghatározó ószövetségi alakkal beszélget, az egyikük Illés, mint a prófétaság képviselője.)

De térjünk vissza a Karmelhez, mert itt kapcsolódunk be a történetbe.

Illés tehát a magasok magasán, a hegyen, prófétai sikereinek dicsfényében… Az Úrral olyan szoros kapcsolatban, hogy pontosan tudja, mikor mi történik…

És ekkor megérkezik ez a küldött a királynétól. Jezábel halálosan haragszik Illésre, hiszen a Baal prófétáknak a bukás után meg kellett halniuk, meg is ölték őket. Visszacsöppenünk a „véres” valóságba, a bosszú fenyegetésébe. A nagy próféta, Isten embere egy földi uralkodó elől menekülni kényszerül. Illés az északi országrész északi feléből a déli országrész legdélebbi városáig menekül, Beérsebába. (Kb. 200 km.) Azt olvastuk, hogy kísérőjét otthagyva még egy teljes napig ment befelé a pusztába, egyedül. Napokig, talán egy hétig is futott, menekült, hogy az életét mentse. Itt viszont valami megváltozik. Nemcsak Illés mozgásában, abban, hogy megáll, hogy leroskad, lefekszik, hanem a lelkében is. Eddig az életben maradás mozgatta, most a halálvágy bénítja meg.

*„Elég most már, Uram! Vedd el az életemet, mert nem vagyok jobb elődeimnél*!” – Illés, aki a próféták prófétája, a Karmel-hegy győztese, aki olyan közel áll Istenhez, hogy pontosan ismeri az Úr akaratát, azt mondja, nem jobb elődeinél. Sikerei ellenére emberi gyengeségét kell megtapasztalnia. Ez pedig alázattal viszi az Úr elé. Olyan szép, hogy még a fenyegetés, félelem, menekülés, kimerültség ellenére is Isten színe előtt érzi magát. Tudja, hogy emberek elől menekülhet, rejtőzködhet, de az Élő Isten elől nem tud elrejtőzni. Tudja, hogy ott, a semmi közepén, ahol teljesen egyedül van, az Úr jelen van, és látja őt. Semmilyen mélység nem elég mély, hogy Isten ne lásson. Semmilyen magasság nem rejthet el Előle. Semmilyen hatalom nem választhat el Tőle. Isten előtt vagyunk, nem jövünk le az Ő térképéről, akkor sem, ha nem érzékeljük jelenlétét, tekintetét, akkor sem, ha mi nem látjuk Őt. Illés nem látta az Urat, de tudta, hogy az Ő színe előtt van földrajzi helyzetétől, élethelyzetétől függetlenül. A próféta ekkor ugyan nem néz fel, hanem leroskad, lefekszik. *„Azután lefeküdt, és elaludt a rekettyebokor alatt.”*

Ekkor érkezik egy újabb küldött, az angyal. (Az angyal szó küldöttet jelent.) Ez a küldött nem a halált hozza, hanem az életet. Ezt a küldöttet Isten küldte, és pont azt adja Illésnek, amire szüksége van: Étel, ital és pihenés. Megérinti, felkelti Illést. (Héberül úgy is hangzik, mintha feltámasztaná.)

Illés ekkor végre **feltekint**. Ha nem is személyesen az Urat, de meglátja az Ő küldöttjét és ajándékait.

Mi kell ahhoz, hogy mi is felébredjünk, feltekintsünk, és meglássuk végre, Akit Isten nekünk küldött, és az Ő ajándékait!? Ez a gyengéd isteni érintés? Talán éppen ma szeretne felébreszteni igéjével, feltámasztani, örök életet adni. Tekintsünk fel Rá!

Illés feltekint, és elfogyasztja, amit kapott (a forró kövön készült lángost/kenyérkét és a korsó friss vizet), aztán visszafekszik. Az Úr pedig engedi. Engedi aludni.

Tudja, hogy az ember ereje véges. Tudja, hogy a mi emberi erőnk is véges. Tudja, hogy pihenésre szükségünk van. Nem véletlenül szentelte meg Isten a hetedik napot.

Isten gondoskodik a **nyugalom** napjáról, mert testi-lelki erőnket szeretné megújítani. Parancsba, törvénybe adta a mi érdekünkben. Más kérdés, hogy gyakran még jótanácsnak, javaslatnak sem fogadjuk el. Ennek ellenére Ő felkínálja minden héten, újra és újra.

Isten tudja, hogy **táplálékra** is szükségünk van. Gondoskodik mindennapi kenyerünkről is. Többet is nyújt, mint amire szükségünk van. Micsoda bőségben élünk! Mennyivel többünk van, mint ami a létezésünkhöz kell! Sőt, testünk táplálásánál is többet ad: Az élet kenyerét, Jézust, aki maga mondja:

*„Én vagyok az élet kenyere. Atyáitok a mannát ették a pusztában, mégis meghaltak. De ez az a kenyér, amely a mennyből szállt le, hogy aki eszik belőle, meg ne haljon. Én vagyok az az élő kenyér, amely a mennyből szállt le: ha valaki eszik ebből a kenyérből, élni fog örökké, mert az a kenyér, amelyet én adok oda a világ életéért, az az én testem.” (Jn 6, 48-51)*

Isten most Téged is gyengéden megérint. Tekints fel, mert Ő az élet kenyerét, saját Fiát adta, hogy aki eszik belőle, örökké éljen.

Illés elfogadta az Úrtól kapott kenyeret, és elfogadta a **vizet** is….

Isten kedvessége, hogy nekünk még van ivóvizünk. Sokszor úgy bánunk vele, mintha korlátlanul rendelkezésünkre állna. Az ivóvíz véges a földön, és emberek milliói szenvednek a hiányától. Isten megajándékoz minket ivóvízzel. De ahogy az előbb is láttuk, bőkezűbb ennél is. Az élet vizét kínálja nekünk Jézus Krisztus által. Ő maga mondta a samáriai asszonynak:

*„Aki ebből a vízből iszik, ismét megszomjazik, de aki abból a vízből iszik, amelyet én adok neki, soha többé meg nem szomjazik, mert örök életre buzgó víz forrásává lesz benne.” (Jn 4,13-14)*

Ez az örök életre buzgó víz Isten igéje, az evangélium, amivel mindannyiunkat megajándékoz. Most is gyengéden megérint igéjével, és ébresztget, hogy merítsünk, igyuk szavait, szeretetét, mert ebben van erőnk és üdvösségünk.

Illés megitta az Istentől kapott korsó friss vizet is.

És miután „*fölkelt, evett és ivott, annak az ételnek az erejével ment negyven nap és negyven éjjel az Isten hegyéig, a Hórebig”.*

Beérsebától – ahol Illés felébredt – a Hórebig legalább 400 km, utak nélkül… Két kis lángostól és két korsó víztől 40 nap és 40 éjjel menetelni… Lenyűgöző gyaloglási teljesítmény! Látható, hogy Isten ajándékaiban mekkora erő van! És még nagyobb az erő legnagyobb ajándékában, Jézus Krisztusban! Ő a testté lett ige, az örök életre buzgó víz, az élet kenyere…

Ma Isten téged is gyengéden megérint, és azt mondja: tekints föl, mert íme itt a víz, az élő ige, amiben van üdvösséged és mindennapi erőd. Több erő van benne, mint bármiben, amivel tested vagy lelked táplálod. És íme itt a kenyér, amely a mennyből szállt le, és ha ezzel, Krisztus testével táplálod magad, élni fogsz örökké! Maga Jézus Krisztus mondja. Éljünk vele mindannyian! Ámen.

Imádkozzunk!